**NOTA DE FUNDAMENTARE**

**la proiectul de lege cu privire la organizarea și desfășurarea**

**unor evenimente publice**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul de lege cu privire la organizarea și desfășurarea unor evenimente publice este elaborat de către Ministerul Afacerilor Interne. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Elaborarea proiectului de lege cu privire la organizarea și desfășurarea unor evenimente publice este justificată de necesitatea asigurării unui cadru legal coerent și actualizat, care să reglementeze în mod clar măsurile de securitate și prevenire a riscurilor, mecanismele de prevenire și combatere a faptelor ilegale în cadrul evenimentelor publice, obligațiile organizatorilor și autorităților publice, protecția drepturilor și libertăților fundamentale ale persoanelor și reglementarea cadrului procedural pentru buna desfășurare a evenimentelor publice.  Temeiul legal de inițiere al acestui proiect de lege, derivă din acțiunea nr. 2.2.2 prevăzută în Programul de ordine și securitate publică pentru anii 2022-2025, aprobat prin Hotărârea Guvernului nr. 913/2022, acțiunea nr. 175 din Planul național de reglementări pentru anul 2025, aprobat prin Hotărârea Guvernului nr. 841/2024. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Potrivit art. 20 al Declarației universale a drepturilor omului, adoptată de Adunarea generală a Organizației Națiunilor Unite la 10 decembrie 1948, la care Republica Moldova a aderat prin Hotărârea Parlamentului nr. 217/1990, orice persoană are dreptul la libertatea de întrunire şi de asociere pașnică.  Acest drept este consfințit și în art. 21 din Pactul internaţional cu privire la drepturile civile şi politice, adoptat și deschis spre semnare de Adunarea generală a Națiunilor Unite la 16 decembrie 1966, potrivit căruia, dreptul de întrunire pașnică este recunoscut. Exercitarea acestui drept nu poate fi supusă decât restricţiilor, conforme cu legea şi necesare într-o societate democratică, în interesul securităţii naţionale, al securităţii publice, al ordinii publice ori pentru a ocroti sănătatea sau moralitatea publică sau drepturile şi libertățile altora.  Mai mult, potrivit art. 27 al Pactului, drepturile persoanelor ce aparțin minorităților etnice, religioase sau lingvistice de a se bucura de propria lor cultură, de a profesa și practica propria religie, sau de a folosi propria limbă, sunt protejate. În același timp, art. 2 garantează faptul că, drepturile apărate de acest Pact se aplică tuturor indivizilor, fără deosebire.  Totodată, conform pct. 25 din Comentariul general nr. 37 (2020) privind dreptul la întrunire pașnică (articolul 21) emis de Comitetul pentru drepturile omului al ONU în 17 septembrie 2020, statele trebuie să se asigure că legile, interpretarea și aplicarea acestora nu duc la discriminare în ceea ce privește realizarea dreptului la întrunire pașnică, de exemplu pe criterii de rasă, culoare, etnie, vârstă, sex, limbă, bunuri, religie sau credință, origine națională sau socială, naștere, minoritate, statut de indigen sau alt statut, dizabilitate, orientare sexuală sau identitate de gen, sau alt statut. Mai mult, statele au datoria de a proteja participanții de orice formă de abuzuri sau atacuri discriminatorii.  Art. 11 al Convenției pentru apărarea Drepturilor Omului şi a Libertăților fundamentale (Convenția europeană a drepturilor omului), semnată la Roma la 04.11.1950, garantează „Libertatea de întrunire şi de asociere”, prevăzând faptul că „orice persoană are dreptul la libertate de întrunire pașnică şi la libertate de asociere”, iar „exercitarea acestor drepturi nu poate face obiectul altor restrângeri decât cele prevăzute de lege care, într-o societate democratică, constituie măsuri necesare pentru securitatea națională, siguranța publică, apărarea ordinii şi prevenirea infracțiunilor, protecția sănătății, a moralei ori a drepturilor şi a libertăților altora.”.  În vederea reafirmării poziției statului privitor la respectarea dreptului la libera întrunire, Constituția Republicii Moldova menționează la art. 40 că, mitingurile, demonstrațiile, manifestările, procesiunile sau orice alte întruniri sunt libere şi se pot organiza şi desfășura numai în mod pașnic, fără nici un fel de arme.  În aceeași ordine de idei, alin. (2) al art. 54 din Constituție stipulează că exerciţiul drepturilor şi libertăților nu poate fi supus altor restrângeri decât celor prevăzute de lege, care corespund normelor unanim recunoscute ale dreptului internaţional şi sunt necesare în interesele securităţii naţionale, integrității teritoriale, bunăstării economice a ţării, ordinii publice, în scopul prevenirii tulburărilor în masă şi infracţiunilor, protejării drepturilor, libertăților şi demnității altor persoane, împiedicării divulgării informațiilor confidențiale sau garantării autorităţii şi imparțialității justiției.  Astfel, la 22.02.2008 Parlamentul Republicii Moldova a adoptat Legea nr. 26/2008 privind întrunirile, care are drept scop garantarea exercitării de oricare persoană a libertății întrunirilor în modul prevăzut de Constituţia Republicii Moldova şi de actele internaţionale la care Republica Moldova este parte. Această lege a creat unul din cele mai bune medii din regiune pentru exercitarea dreptului la libertatea de întrunire.  Cu toate acestea, potrivit art. 2 alin. (2) al actului normativ respectiv, legea în cauză nu reglementează modul de organizare și desfășurare:  a) a întrunirilor cu caracter religios, sub formă de oficiere a unor servicii divine, sau a altor manifestări tradiționale;  b) a manifestărilor sportive, cultural-artistice şi a altor activităţi de divertisment;  c) a acțiunilor cu caracter comercial.  Mai mult, conform prevederilor art. 24 alin. (2) al Legii nr. 26/2008, până la adoptarea unor acte normative speciale, acțiunile prevăzute la art. 2 alin. (2) se vor desfășura conform prevederilor prezentei legi.  Subsidiar, Comisia Europeană pentru democrație prin lege (Comisia de la Veneția) de comun cu Biroul OSCE pentru instituții democratice și drepturi omului (ODIHR), în Ghidul privind libertatea întrunirilor pașnice, elaborat în anul 2020 (<https://www.venice.coe.int/webforms/documents/default.aspx?pdffile=CDL-AD(2019)017rev-e>), a menționat la pct. 14 că, Ghidul nu se adresează direct adunărilor organizate, în principal, în alte scopuri decât exprimarea de emoții, idei sau opinii cu privire la chestiuni de interes public sau de îngrijorare (de exemplu, adunări organizate exclusiv în scopuri de divertisment și/sau pentru a obține profit, cum ar fi evenimente sportive sau concerte cu scop de profit).  În atare situație, necesitatea elaborării și adoptării unui proiect de act normativ care să reglementeze expres și detaliat modalitatea și condițiile de organizare și desfășurare a evenimentelor publice prevăzute la art. 2 alin. (2) din legea sus-menționată este imperios necesară.  Mai mult, se remarcă că necesitatea aprobării proiectului de lege care să reglementeze organizarea și desfășurarea evenimentelor publice stipulate la art. 2 alin. (2) din Legea  nr. 26/2008, rezidă și din acțiunea nr. 175 din Planul național de reglementări pentru anul 2025, aprobat prin Hotărârea Guvernului nr. 841/2024.  Necesitatea elaborării unui nou cadru juridic pentru organizarea evenimentelor publice derivă din creșterea semnificativă a numărului, diversității și complexității acestor manifestări, care nu se încadrează în sfera de aplicare a Legii nr. 26/2008 privind întrunirile. Spre deosebire de întrunirile pașnice – care exprimă un drept constituțional fundamental de exprimare colectivă a opiniei – evenimentele publice reglementate prin prezentul proiect sunt activități preponderent culturale, religioase, sportive, comerciale sau de divertisment, organizate în mod programat, logistic și adesea cu implicarea unor operatori economici.  Legea nr. 26/2008 a fost concepută cu scopul de a garanta libertatea de întrunire, în forme simple și necomerciale (proteste, marșuri, mitinguri, comemorări), fără a institui un cadru procedural adecvat pentru gestionarea riscurilor asociate cu evenimentele publice de amploare. În lipsa unei reglementări proprii, organizarea acestor evenimente cade într-un vid legislativ sau este reglementată necorespunzător, ceea ce creează incertitudine juridică și o suprapunere nejustificată a regimurilor legale.  Prin urmare, prezentul proiect de lege urmărește complementarea cadrului juridic existent, printr-o reglementare adaptată specificului evenimentelor publice, cu norme de procedură, responsabilități clare pentru autorități și organizatori, precum și măsuri diferențiate în funcție de gradul de risc. Aceasta contribuie la claritate legislativă, coerență instituțională și protejarea efectivă a interesului public.  În context, se relevă că, Legea nr. 26/2008 privind întrunirile, stabilește un set de reguli, drepturi și obligații pentru organizatori, participanți, administrația publică locală și forțele de ordine în procesul de organizare și desfășurare a întrunirilor publice.  De menționat că, pe parcursul anilor, Legea nr. 26/2008 a fost modificată doar de două ori, fiind considerată de instituțiile europene ca una dintre cele mai eficiente acte normative din zona Europei Centrale și de Est, care asigură respectarea drepturilor omului, în speță, a dreptului la întruniri pașnice.  Referindu-ne la conținutul alin. (2) al art. 24 din legea precitată, constatăm că, într-un termen rezonabil de la data adoptării actului normativ, urma să fie elaborat și adoptat un alt act normativ care să reglementeze organizarea și desfășurarea evenimentelor publice, la caz, a celor menționate la art. 2 alin. (2) din Legea nr. 26/2008 privind întrunirile.  Cu toate acestea, un proiect de lege în acest sens nu a fost elaborat, în pofida faptului că au trecut mai mult de 16 ani din momentul adoptării legii menționate.  Proiectul de lege definește clar obiectul său de reglementare, delimitându-se în mod expres de sfera de aplicabilitate a Legii nr. 26/2008 privind întrunirile. În timp ce Legea nr. 26/2008 reglementează formele de exercitare a dreptului la întrunire și exprimare (proteste, marșuri, mitinguri etc.), proiectul actual vizează manifestările cu caracter organizatoric, logistic și instituțional care implică participarea publicului larg în scopuri recreative, culturale, comerciale sau religioase – și care necesită măsuri de planificare, siguranță și cooperare interinstituțională.  Distincția este necesară întrucât în practică, evenimentele precum „Drumul Crucii”, „Ziua Vinului”, „Festivalul de muzică X” sau „Târgul de Crăciun” nu pot fi considerate întruniri în sensul strict al art. 2 din Legea nr. 26/2008, dar generează un volum substanțial de responsabilități pentru autorități în termeni de ordine și siguranță publică, precum și viașa și sănătatea persoanelor.  În prezent, se aplică în mod necorespunzător dispozițiile Legii nr. 26/2008 privind întrunirile, deși această lege are ca obiect exclusiv reglementarea libertății de întrunire cu caracter civic, politic, sau de protest și nu reglementează:   * măsurile de securitate fizică și logistică; * responsabilitățile specifice ale organizatorilor și cooperarea acestora cu autoritățile; * condițiile de acces, control și evacuare; * prevenirea comportamentelor periculoase în zone închise (arene, săli, cluburi etc.);   Extinderea pur formală a Legii nr. 26/2008 asupra altor tipuri de evenimente nu este posibilă fără a compromite principiile de aplicabilitate a legii, fără a crea confuzii de competențe între autorități și fără a suprasolicita mecanismul administrativ actual, care nu a fost conceput pentru asemenea scopuri.  În plus, numărul evenimentelor publice cu caracter non-protestatar (cultural, sportiv, artistic, economic) depășește în prezent numărul întrunirilor civice și protestatare, însă nu există un cadru normativ dedicat acestor manifestări. Aceasta duce la vid de reglementare în ceea ce privește:   * identificarea responsabililor de siguranță; * planificarea evacuării; * măsurile împotriva violenței de grup; * responsabilizarea juridică a organizatorului etc..   Actualmente, în localitățile din țară sunt organizate tot mai multe evenimente publice cu caracter divers – târguri tematice, festivaluri, zile dedicate anumitor sărbători, evenimente cu tentă religioasă, evenimente sportive, cultural-artistice etc. Astfel, asupra acestor categorii de evenimente publice sunt impuse cerințele stabilite în Legea nr. 26/2008 privind întrunirile, fapt ce nu este judicios, având în vedere dispoziția tranzitorie reliefată la art. 24 alin. (2) din legea respectivă.  Potrivit Raportului privind practicile referitoare la respectarea Drepturile omului în Republica Moldova pentru anul 2023, elaborat de Departamentul de Stat al SUA (*2023 Country Reports on Human Rights Practices: Moldova* <https://www.state.gov/reports/2023-country-reports-on-human-rights-practices/moldova/>), s-a concluzionat că statul asigură respectarea dreptului la libertatea de întrunire în Republica Moldova.  De menționat că, potrivit datelor statistice deținute, situația la capitolul întrunirilor și evenimentelor publice desfășurate în Republica Moldova în ultima perioadă poate fi reflectată în tabelul de mai jos:   |  |  |  |  | | --- | --- | --- | --- | |  | **2022** | **2023** | **2024** | | Total întruniri | 16140 | 23469 | 18521 | | Social-politice | 6270 | 12099 | 9966 | | Proteste și pichetări | 1230 | 1142 | 489 | | Culturale și artistice | 3304 | 3975 | 3543 | | Sportive | 782 | 812 | 653 | | Religioase | 4554 | 5441 | 4359 | | Numărul de participanți | 3372678 | 5682746 | 6352391 |   Astfel, se atestă că evenimentele publice care nu cad sub incidența Legii nr. 26/2008 privind întrunirile, depășesc cu mult numărul întrunirilor care sunt reglementate de actul normativ în cauză.  Cu toate acestea, reprezentanții forțelor de ordine din cadrul Ministerului Afacerilor Interne au asigurat ordinea și securitatea publică la toate evenimentele desfășurate, indiferent de scopul urmărit de organizatori.  Principalele deficiențe ale cadrului normativ actual sunt:   * Lipsa unei definiții clare cu privire la categoriile evenimentelor publice, ceea ce duce la interpretări diferite și aplicări inegale ale normelor existente; * Absența unor proceduri unitare pentru notificarea și autorizarea evenimentelor publice, ceea ce creează dificultăți atât pentru organizatori, cât și pentru autoritățile publice responsabile; * Lipsa unor standarde de siguranță clar definite, inclusiv în ceea ce privește prevenirea violenței, gestionarea mulțimilor și intervenția în caz de urgență; * Reglementarea insuficientă a obligațiilor organizatorilor și participanților, ceea ce duce la o aplicare ineficientă a măsurilor de securitate și prevenire; * Neconcordanța cu normele și practicile Uniunii Europene, ceea ce poate afecta colaborarea internațională în materie de securitate publică și gestionare a evenimentelor de amploare.   Studiile analizate în procesul de elaborare a acestui proiect de lege evidențiază faptul că statele membre ale Uniunii Europene au adoptat reglementări specifice pentru gestionarea evenimentelor publice, bazate pe prevenire, securitate și cooperare interinstituțională. De exemplu, în România, Legea nr. 4/2008 privind prevenirea și combaterea violenței cu ocazia competițiilor și jocurilor sportive oferă un cadru clar pentru organizarea acestor evenimente, fiind considerată un model de bună practică.  Prin urmare, intervenția normativă propusă prin acest proiect de lege este esențială pentru a elimina aceste deficiențe și a asigura un cadru normativ coerent, predictibil și eficient pentru organizarea și desfășurarea evenimentelor publice în Republica Moldova.  Odată cu definirea clară a evenimentelor publice, va fi posibilă stabilirea la nivel intern al forțelor de ordine din cadrul Ministerului Afacerilor Interne, a procedurilor dedicate şi clare privind gestionarea acestor evenimente, cât şi, va fi posibil de planificat managementul crizelor ce pot apărea în cadrul desfășurării diverselor evenimente publice, altele decât întrunirile.  În lumina celor conchise, în scopul sistematizării unor condiții legale, clare și explicite pentru organizarea și desfășurarea evenimentelor prevăzute la art. 2 alin. (2) din Legea  nr. 26/2008, precum și întru asigurarea respectării art. 24 alin. (2) din legea prenotată se intervine cu un proiect de act normativ care să reglementeze expres domeniul evenimentelor publice care nu cad sub incidența cadrului legal din sfera întrunirilor.  Totodată, se menționează că, riscurile derivă din lipsa unui cadru aliniat la legislația UE privind combaterea violenței cu ocazia evenimentelor sportive în principal, dar nu pot fi neglijate celelalte categorii de evenimente. Violențele pe stadioane sau în zona adiacentă existente în unele țări, pot fi ușor importate cu ocazia meciurilor sau competițiilor internaționale. Sunt necesare reglementări similare cu cele europene, (reglementări care au redus mult violența pe stadioane) și un sistem de responsabilizare a organizatorilor de astfel de evenimente – pentru e reduce riscul apariției unor incidente grave.  Această lacună legislativă generează vulnerabilități semnificative pentru ordinea și securitatea publică, mai ales în contextul în care Republica Moldova găzduiește tot mai frecvent:   * competiții sportive internaționale, * evenimente de mare amploare în spații închise (arene, săli polivalente), * festivaluri muzicale sau manifestări comerciale cu acces masiv al publicului.   Țări precum Italia, Franța, Olanda, Germania și Polonia s-au confruntat în trecut cu forme grave de violență pe stadioane și în zonele adiacente, în special în cadrul meciurilor internaționale, ceea ce a determinat adoptarea unor reglementări speciale privind controlul accesului, monitorizarea comportamentului spectatorilor, responsabilitatea organizatorilor și cooperarea cu forțele de ordine, precum și instituirea unor mecanisme stricte de prevenire a riscurilor și sancțiuni.  Evenimentele din România (tragedia de la Colectiv) deși nu a fost un eveniment sportiv, a evidențiat pericolul unor evenimente publice necontrolate și rolul crucial al respectării cerințelor minime de securitate de către organizatori. și, recent din Muntenegru s-au datorat și nerespectării de către organizatori a unor minime cerințe de securitate. Scopul legii este de a crea un climat de securitate minim în organizarea acestor evenimente și de a preveni sau a reduce cât mai mult aceste riscuri.  Republica Moldova nu trebuie să adopte o abordare reactivă în domeniul asigurării ordinii și securității publice la evenimentele publice. Este oportun și necesar ca statul să valorifice experiența statelor europene, să învețe din erorile acestora și să implementeze, în mod proactiv, un cadru normativ care să includă măsuri preventive, proporționale și adaptate realităților. Astfel de măsuri și-au demonstrat eficiența în reducerea violenței și în creșterea gradului de protecție a participanților la evenimente publice în alte state membre ale Uniunii Europene.  În perioada 2019–2023, în Republica Moldova au fost înregistrate peste **140 de incidente** cu impact asupra ordinii și securității publice în contextul organizării unor evenimente publice (culturale, comerciale sau sportive). Dintre acestea:   * 37 de cazuri au implicat tulburarea ordinii publice (bătăi, altercații între participanți); * 19 cazuri au implicat distrugeri de bunuri; * 7 incidente au implicat intoxicații cu alcool și/sau substanțe interzise; * în 3 cazuri, a fost necesară evacuarea masivă a participanților din motive de siguranță (supraaglomerare, incendiu, panică).   Valoarea totală a prejudiciilor estimate la momentul actual, nu poate fi calculată deoarece nu există un raport național public și consolidat care să reflecte centralizat prejudiciile directe și indirecte cauzate de incidente la evenimente publice, însă este evident că acestea există și includ:   * intervențiile operative ale forțelor de ordine și securitate publică, * prejudiciile materiale provocate prin acte de violență sau vandalism, * costurile de evacuare, asistență medicală și suport de urgență, * cheltuieli administrative ulterioare (anchete, sancțiuni, infrastructură), * pierderi comerciale sau de imagine pentru operatori economici afectați.   Aceste date demonstrează că în lipsa unui mecanism specializat de reglementare și supraveghere a securității evenimentelor publice, autoritățile se confruntă cu dificultăți majore în prevenirea și gestionarea riscurilor, în special în cazul evenimentelor publice cu participare masivă, în spații închise sau cu caracter competitiv (evenimente sportive).  Deși unele elemente procedurale din proiectul de lege (precum notificarea prealabilă, obligațiile de informare sau respectarea regulilor de ordine publică) pot părea similare celor prevăzute de Legea nr. 26/2008 privind întrunirile, obiectul și finalitatea celor două acte normative sunt fundamental diferite.  Legea nr. 26/2008 reglementează formele de exercitare a libertății de întrunire în sens constituțional și vizează exclusiv manifestațiile pașnice, revendicative sau civice. În schimb, prezentul proiect de lege instituie un cadru normativ pentru evenimentele publice organizate cu scop cultural, sportiv, religios, comercial, artistic sau de divertisment, care implică participarea masivă a publicului și generează obligații suplimentare de natură logistică, medicală, sanitară, de pază și protecție civilă, ce nu sunt abordate de Legea nr. 26/2008.  Proiectul de lege **nu dublează reglementarea existentă**, dar vine să **completeze lacunele legislative existente** în ceea ce privește alte tipuri de manifestări colective, care au devenit predominante în realitatea contemporană și care implică riscuri reale pentru ordinea publică, sănătatea și securitatea participanților. Aceste manifestări nu pot fi reglementate în mod corespunzător prin Legea privind întrunirile, care nu conține prevederi adaptate pentru situații precum:   * desfășurarea de meciuri și competiții sportive; * organizarea de festivaluri, târguri comerciale sau activități promoționale; * procesiuni religioase de amploare; * concerte și spectacole în aer liber cu zeci de mii de participanți.   În concluzie, proiectul de lege creează **un cadru juridic distinct, complementar și necesar**, care oferă claritate instituțională, instrumente moderne de planificare și coordonare, precum și un mecanism de responsabilizare proporțională a organizatorilor, fără a aduce atingere domeniului de aplicare al Legii nr. 26/2008.  Prin urmare, necesitatea elaborării unei legi distincte privind organizarea și desfășurarea evenimentelor publice rezultă din lipsa unui cadru normativ adecvat pentru activitățile cu caracter organizat și programat care nu intră sub incidența Legii nr. 26/2008 privind întrunirile. Proiectul de lege răspunde unei realități în schimbare, în care organizarea de evenimente publice implică riscuri de securitate, provocări logistice și responsabilități partajate între organizatori și autorități, ce nu pot fi reglementate în mod eficient prin legea cadrului privind întrunirile pașnice. Astfel, prezentul proiect nu dublează legislația existentă, însă o completează într-o manieră funcțională și proporțională, asigurând o delimitare clară între categoriile de manifestări publice, și un cadru coerent de organizare a acestora, în conformitate cu standardele de calitate a legii și cerințele statului de drept. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Obiectivul general al proiectului de lege constă în crearea unui cadru normativ coerent, predictibil și unitar pentru organizarea și desfășurarea evenimentelor publice care nu sunt reglementate de Legea nr. 26/2008 privind întrunirile, asigurând un echilibru între exercitarea libertății de întrunire, activitatea agenților economici și necesitatea garantării ordinii și siguranței publice.  Obiectivele specifice urmărite prin promovarea acestui proiect de lege sunt:   1. Crearea unui mecanism standardizat de notificare pentru evenimentele publice, în vederea asigurării transparenței și comunicării anticipate între organizatori și autoritățile competente; 2. Clasificarea evenimentelor publice în funcție de gradul de risc estimat (scăzut, mediu, ridicat) și instituirea unui sistem diferențiat de măsuri preventive pentru fiecare categorie, inclusiv prin utilizarea unui plan de securitate ; 3. Clarificarea și delimitarea responsabilităților organizatorului, autorităților publice și agențiilor de pază în procesul de organizare a evenimentului public, pentru evitarea suprapunerilor și a lacunelor de competență, cu impact direct asupra eficienței intervenției; 4. Instituirea regimului de contractare a serviciilor de pază specializate și definirea rolului asistentului de securitate (stewardului de securitate), în cadrul evenimentelor publice cu grad de risc; 5. Creșterea capacității de prevenire și reacție în situații de risc pentru ordinea publică, prin reglementarea expresă a unor măsuri precum amenajarea punctului de comandă, supravegherea video în locațiile închise, facilitarea colaborării MAI–organizatori–pază privată; 6. Alinierea la bunele practici din statele membre ale Uniunii Europene, inclusiv în ceea ce privește prevenirea violenței cu ocazia competițiilor sportive și a altor tipuri de evenimente publice, în scopul susținerii procesului de integrare europeană a Republicii Moldova. În acest context, se urmărește apropierea de standardele prevăzute de legislația statelor membre (ex. România – Legea nr. 4/2008), fără a impune obiective măsurabile și cuantificate obligatorii.   Una dintre inovațiile esențiale ale proiectului de lege constă în reglementarea distinctă a evenimentelor publice, în scopul asigurării unui cadru juridic clar, predictibil și adaptat specificului acestora, în contextul unei diversificări semnificative a manifestărilor publice în spațiul urban.  Proiectul de lege nu dublează și nici nu interferează cu regimul juridic al întrunirilor pașnice consacrat prin Legea nr. 26/2008, ci reglementează o altă categorie de activități colective desfășurate în spații publice sau în spații private cu acces public – cum sunt evenimentele cultural-artistice, religioase, sportive, comerciale sau de divertisment – care implică un grad sporit de organizare, infrastructură și logistică.  Noțiunea de „eveniment public” a fost definită într-un mod clar și obiectiv, stabilindu-se un prag minim de participanți, caracterul programat și organizat al activității, precum și scopul non-protestatar al acestor manifestări. Această delimitare exclude suprapunerea cu dreptul la întrunire garantat de Constituție și tratatele internaționale, păstrând în vigoare regimul aplicabil întrunirilor pașnice.  Stabilirea unui prag minim de 50 de persoane pentru a considera activitatea ca fiind un eveniment public, oferă un reper obiectiv și previzibil pentru delimitarea clară între evenimentele publice și activitățile private sau ocazionale cu participare restrânsă.  Impunerea unor obligații de notificare, securitate și cooperare interinstituțională devine justificată numai în cazul în care numărul estimativ de participanți depășește un prag rezonabil, dincolo de care pot apărea riscuri pentru ordinea și securitatea publică.  Acest prag numeric este inspirat din prevederile Legii nr. 26/2008 privind întrunirile, asigurând coerența regimului juridic al manifestărilor colective în spațiul public. Alegerea pragului de 50 de persoane are la bază considerente de ordin practic și administrativ, precum și necesitatea proporționalității în aplicarea obligațiilor de notificare și implementare a măsurilor de securitate publică.  La nivel european, multe regimuri de autorizare sau notificare a evenimentelor publice stabilesc un prag minim orientativ între 30 și 100 de persoane, în funcție de specificul fiecărei țări (ex.: România – 50 persoane, Germania – variabil între 30 și 100, Franța – 50 în unele regiuni).  În proiectul de lege, a fost deja introdusă o prevedere care permite autorității administrației publice locale să solicite notificarea unui eveniment public chiar și pentru un număr mai mic de 50 de persoane, în cazuri justificate, dacă natura evenimentului sau locația determină riscuri evidente pentru ordinea publică sau siguranța cetățenilor (conform art. 7 alin. (13) din proiect).  În consecință, s-a considerat oportună menținerea a două regimuri juridice distincte pentru gestionarea diferitelor forme de reuniuni publice:   * Legea nr. 26/2008 continuă să reglementeze întrunirile pașnice cu caracter civic, politic, revendicativ; * Proiectul de lege propus reglementează evenimentele publice cu alt caracter (cultural, religios, sportiv, comercial, etc.), printr-un regim diferențiat și proporțional cu specificul activităților.   Această abordare este în linie cu practica statelor europene și cu recomandările OSCE/ODIHR, contribuind la consolidarea securității juridice, evitarea abuzurilor de calificare și garantarea drepturilor fundamentale într-un cadru normativ adecvat.  Elementele de noutate esențiale cuprinse în proiect:   * Stabilirea unui regim juridic distinct pentru evenimentele publice, cu delimitare clară față de regimul întrunirilor reglementat prin Legea nr. 26/2008; * Definirea clară a conceptului de „evenimentului public”; * Introducerea clasificării evenimentelor în funcție de gradul de risc (scăzut, mediu, ridicat), cu obligații diferențiate pentru organizatori, în corelație cu amploarea și specificul evenimentului; * Interzicerea evenimentelor care contravin securității naționale, ordinii publice, integrității corporale sau sănătății publice; * Instituirea Punctului național de contact privind competițiile sportive, în cadrul Inspectoratului general de Carabinieri; * Definirea unor obligații clare pentru organizatori, inclusiv în ceea ce privește colaborarea cu autoritățile, siguranța participanților, protecția mediului și igiena publică; * Reglementarea unei proceduri transparente de notificare, inclusiv termene, conținutul declarației prealabile, proceduri simplificate pentru evenimente de mică amploare și mecanisme de gestionare a suprapunerilor între evenimente; * Reglementarea criteriilor și procedurii de evaluare a riscului, precum și a organizării ședințelor preparatorii între organizator și autoritățile implicate; * Introducerea unei proceduri clare de interzicere judiciară a evenimentului, cu termene accelerate și posibilitate de contestare; * Stabilirea procedurii de sistare sau dispersare a evenimentului public, în cazuri bine justificate, cu delimitarea atribuțiilor autorităților; * Precizarea responsabilităților autorităților publice și a forțelor de ordine în procesul de supraveghere, intervenție și restabilire a ordinii publice; * Introducerea unui set de interdicții privind echipamentele și obiectele periculoase la locul evenimentelor, cu accent pe siguranța publică și protecția mediului; * Reglementarea explicită a drepturilor și obligațiilor participanților, inclusiv în ceea ce privește identificarea și comportamentul în spațiul public.   Prin aceste prevederi, proiectul creează un cadru normativ modern, funcțional și diferențiat, adaptat realităților organizării de evenimente publice și compatibil cu standardele europene în materie de libertăți fundamentale, securitate publică și buna administrare.  Principalul obiectiv al proiectului de lege îl constituie crearea cadrului normativ care să reglementeze organizarea și desfășurarea evenimentelor publice care nu cad sub incidența prevederilor Legii nr. 26/2008 privind întrunirile.  **Capitolul I** stabilește scopul, obiectul de reglementare, domeniul de aplicare și definițiile de bază ale noii reglementări.  Obiectul reglementării constă în stabilirea cadrului juridic general privind organizarea și desfășurarea evenimentelor publice care nu constituie forme de întrunire reglementate de Legea nr. 26/2008, precum și alte categorii de evenimente care vor fi exceptate de la aplicare prevederilor prezentei legi cum ar fi: evenimentelor private; activităţilor culturale, artistice, didactice, de instruire ori de divertisment organizate de persoane juridice, în spații proprii și în limita programului public de funcționare; serviciilor religioase şi adunărilor cu caracter religios desfăşurate în incinta lăcaşurilor de cult. Se reglementează măsurile de securitate și prevenire a riscurilor, responsabilitățile organizatorilor și autorităților, precum și mecanismele de cooperare interinstituțională.  Domeniul de aplicare este clar delimitat prin enumerarea expresă a categoriilor de evenimente publice, și anume: evenimente cu caracter cultural, artistic, sportiv, religios, de divertisment sau comercial, desfășurate în spații publice ori cu acces public. Se exclude aplicabilitatea asupra întrunirilor politice sau civice protejate de Legea nr. 26/2008.  Se introduce pentru prima dată în legislația națională o definiție legală a „evenimentului public”, înțeles ca o activitate programată și organizată, cu participarea fizică simultană a cel puțin 50 de persoane, desfășurată într-un spațiu accesibil publicului, indiferent dacă accesul este liber sau condiționat.  Capitolul include o listă de termeni definiți, care fundamentează aplicarea coerentă a legii și reduc riscul de interpretări arbitrare. Printre aceștia: *organizator, responsabil de ordine și securitate, echipamente interzise, zonă apropiată evenimentului, asistent de securitate (steward de securitate), obiecte utilizate în calitate de armă* etc.  La fel, proiectul prevede interdicții/restricții privind desfășurarea evenimentelor publice, prin care se urmărește: chemarea la acțiuni militare de agresiune; instigarea la acțiuni violente sau la discriminare pe motive de prejudecată; chemarea la subminarea securităţii naţionale sau a integrității teritoriale a Republicii Moldova; comiterea sau instigarea la comiterea contravențiilor și/sau infracțiunilor care pot pune în pericol viața, integritatea corporală, sănătatea sau ordinea și securitatea publică.  **Capitolul II** reglementează condițiile generale de organizare, locul, ora și durata evenimentelor, procedura de notificare și evaluare a riscului, stabilind responsabilitățile instituționale și coordonarea interinstituțională.  Cu privire la locul, ora și durata evenimentelor, se stabilește intervalul orar general pentru desfășurarea evenimentelor în spațiile publice (07:00–23:00), cu posibilitatea prelungirii în cazul evenimentelor speciale, iar administrația publică locală poate restricționa temporar accesul în anumite spații pentru acțiuni oficiale, dar doar în condiții documentate și justificate.  În ceea ce privește modul de anticipare a numărului de participanți de către organizator, se precizează că organizatorul are, în mod obiectiv, posibilitatea de a estima participarea la eveniment, având în vedere:   * Caracterul și specificul evenimentului planificat (ex.: adunări tematice restrânse, întâlniri comemorative, acțiuni religioase sau culturale cu public-țintă limitat); * Numărul de invitații distribuite sau participanți anunțați în prealabil; * Datele istorice privind participarea la evenimente similare organizate anterior de aceeași persoană sau entitate; * Locația și spațiul disponibil, care prin capacitatea sa limitată restrânge numărul maxim posibil de participanți.   Organizatorul nu are obligația legală de a notifica din proprie inițiativă un astfel de eveniment, însă în cazul în care, pe baza acestor factori, apreciază că numărul estimat va fi sub pragul de 50 de persoane, poate, ca măsură de prudență și bună cooperare cu autoritățile, să comunice intenția organizării evenimentului.  În orice caz, obligația formală de notificare pentru evenimente cu mai puțin de 50 de participanți nu va reveni organizatorului decât dacă autoritatea administrației publice locale formulează în mod oficial o solicitare în acest sens, în baza unei evaluări de risc obiective.  Această soluție asigură un echilibru între dreptul la libera organizare a evenimentelor private de mică amploare și necesitatea menținerii ordinii și securității publice în cazuri excepționale.  Totodată, organizatorul este obligat să notifice autoritatea publică locală cu cel puțin 5 zile înainte de desfășurarea evenimentului public și se instituie un model unic de notificare prealabilă, ceea ce standardizează și eficientizează procedura administrativă.  Se introduce o procedură oficială de evaluare a gradului de risc, realizată de Inspectoratul General de Carabinieri în termen de 48 de ore de la notificare. În funcție de risc, se organizează ședințe de lucru interinstituționale pentru stabilirea planului de securitate. Se clasifică evenimentele în funcție de gradul de risc (scăzut, mediu, ridicat), în vederea stabilirii măsurilor proporționale de ordine publică.  De asemenea, se stabilesc criterii obiective pentru prioritizarea evenimentelor în cazul suprapunerii, cu garanții privind motivarea, transparența deciziilor și posibilitatea de contestare.  La fel, consolidează mecanismele de cooperare între autoritățile publice locale, Inspectoratul General de Carabinieri și alte structuri relevante, și se reglementează atribuțiile și obligațiile explicite ale acestora în perioada pregătitoare.  Un element de noutate introdus de proiectul de lege este reglementarea expresă a instituirii Punctului național de contact privind competițiile sportive, în cadrul Inspectoratului General de Carabinieri. Acesta va funcționa ca o structură națională responsabilă de colectarea, evaluarea și schimbul de informații privind riscurile asociate evenimentelor sportive, precum și de cooperarea interinstituțională și internațională în acest domeniu.  Această măsură este în concordanță cu standardele europene privind siguranța la evenimentele sportive și vizează consolidarea mecanismelor naționale de prevenire și reacție la incidente de ordine publică generate în contextul competițiilor sportive. Punctul național de contact va avea atribuții în monitorizarea riscurilor, elaborarea planurilor de securitate, coordonarea cu organizatorii și comunicarea operativă cu punctele similare din alte state.  Pentru a asigura proporționalitatea intervenției judiciare în organizarea evenimentelor publice și pentru a garanta securitatea juridică a părților implicate, au fost prevăzute în proiect proceduri judiciare. Acesta prevede un cadru procedural clar și eficient pentru examinarea de către instanță a cererilor privind interzicerea evenimentelor publice, cu termene de judecată, criterii clare de admisibilitate și o cale de atac limitată doar părților cu calitate procesuală recunoscută. Reformularea asigură respectarea standardelor internaționale în materie de drepturi fundamentale și eficiență procedurală.  **Capitolul III** al proiectului de lege stabilește modalitatea de desfășurare a evenimentelor publice, obligațiile participanților și a autorităților publice.  Proiectul reglementează pentru prima dată în mod complex obligațiile organizatorilor de evenimente publice, printr-o structurare graduală și diferențiată a cerințelor, în funcție de:   * aplicabilitatea generală, pentru toate evenimentele; * natura și amploarea evenimentului, raportată la gradul de risc; * specificul activităților cu grad sporit de risc, în special cele sportive.   Această structurare se bazează pe principiul proporționalității, evitând impunerea unor măsuri administrative, tehnice sau financiare nejustificate pentru evenimentele cu risc redus, asigurând în același timp o protecție sporită pentru evenimentele cu impact major asupra ordinii și securității publice.  De asemenea, obligațiile stabilite pentru organizator sunt complementare atribuțiilor autorităților publice și ale structurilor de ordine, fără a le substitui, dar orientate spre cooperare și prevenirea riscurilor.  De asemenea, capitolul conține mențiuni referitoare la asigurarea ordinii publice de către forțele de ordine, clasificarea evenimentelor publice în funcție de gradul de risc, stabilirea criteriilor de evaluare a riscului, precum și corelarea gradului de risc cu obligațiile organizatorului și implicarea autorităților publice, procedura de sistare a evenimentelor publice, precum și modalitatea de dispersare forțată a participanților și restabilirea ordinii publice.  Proiectul de lege introduce un mecanism diferențiat, adaptat fiecărui grad de risc și fiecărei categorii de eveniment, care stabilesc obligații proporționale și condiții clare pentru colaborarea dintre organizatori și autorități. Astfel, obligațiile legale sunt aplicabile doar în măsura în care natura evenimentului și gradul de risc o impun, fiind excluse măsurile inutile pentru evenimentele de mică amploare.  **Capitolul IV** al proiectului de lege stabilește momentul intrării în vigoare a prevederilor legii și obligația Guvernului de a prezenta propuneri Parlamentului privind aducerea legislației în concordanță cu prezenta lege și necesitatea elaborării și adoptării actelor normative necesare pentru implementarea prezentei legi.  Pentru asigurarea conformității cu art. 47 alin. (1) din Legea nr. 100/2017 privind actele normative, proiectul a fost restructurat astfel încât modificările aduse Codului contravențional să constituie un capitol distinct, separat de dispozițiile finale. Această separare contribuie la creșterea transparenței, clarității și coerenței actului normativ, consolidând aplicabilitatea sa practică și respectarea cerințelor de tehnică legislativă.  Totodatăl, se propune modificarea articolului 67 din Codul contravențional în partea ce ține de sancționarea încălcărilor stabilite de prezentul proiect de lege, precum și atribuirii competenței de constatare și examinare a contravenției respective Inspectoratului General de Carabinieri.  De asemenea, se propune stabilirea modelului de notificare care urmează a fi adresată de către organizatorul evenimentului public în adresa autorității administrației publice locale.  Rezultatele scontate după adoptarea și implementarea legii includ:   * Creșterea siguranței la evenimentele publice printr-un control mai strict al organizării; * Reducerea riscului de incidente printr-o mai bună coordonare dintre organizatori și autoritățile publice; * Simplificarea procedurilor administrative pentru organizatorii de evenimente; * Îmbunătățirea colaborării internaționale în materie de securitate a evenimentelor publice. |
| 3.2. Opțiunile alternative analizate și motivele pentru care acestea nu au fost luate în considerare |
| **Opțiunea 1: Menținerea status quo-ului normativ (,,a nu face nimic”)**  Această opțiune presupunea continuarea aplicării parțiale a dispozițiilor Legii nr. 26/2008 privind întrunirile pentru unele tipuri de evenimente publice și reglementarea fragmentată sau lipsa de reglementare pentru altele (ex: festivaluri, târguri, competiții sportive, evenimente comerciale în spații publice).  În procesul de aplicare a legislației curente au fost identificate următoarele riscuri:   * persistența unui vid legislativ pentru o gamă largă de evenimente care implică aglomerări umane și posibile riscuri de securitate; * imposibilitatea de a responsabiliza organizatorii privind măsurile de siguranță; * lipsa unor proceduri uniforme de notificare, intervenție și coordonare cu autoritățile publice; * incoerență administrativă între autoritățile locale, poliție, carabinieri, și lipsa de previzibilitate pentru agenții economici.   Această opțiune nu a fost reținută, întrucât nu răspunde nevoilor de reglementare unitară și clară și nu oferă un cadru suficient pentru prevenirea riscurilor de ordine publică.  **Opțiunea 2: Reglementarea prin acte normative subordonate legii**  Această opțiune presupunea elaborarea unui cadru de reglementare prin acte normative/administrative secundare, în baza unor prevederi generale deja existente (ex: ordine MAI, hotărâri), fără o lege distinctă.  În acest proces de reglementare au fost identificate următoarele dezavantaje:   * lipsa unui temei legal expres pentru impunerea unor obligații clare organizatorilor de evenimente (ex: contractarea pazei, planul de securitate, monitorizarea video); * imposibilitatea de a reglementa unitar și predictibil întregul ciclu de organizare a evenimentului; * reglementarea prin acte administrative nu permite intervenția asupra drepturilor fundamentale (ex. limitarea accesului, controlul corporal, filmarea participanților), ceea ce impune reglementare prin lege organică; * soluția este instabilă și vulnerabilă la contestări, în lipsa unei baze legale primare. * imposibilitatea de a asigura suport juridic suficient pentru intervenția forțelor de ordine sau cooperarea cu autoritățile locale; * vulnerabilitate în fața contestărilor în instanță privind lipsa unei reglementări primare.   Această opțiune nu a fost reținută, întrucât este contrară principiilor legalității și proporționalității reglementării prevăzute de Legea nr. 100/2017, iar aspectele esențiale precum limitarea temporară a unor drepturi (ex: controlul corporal, acces condiționat, înregistrare video) trebuie stabilite prin lege.  **Opțiunea 3: Integrarea dispozițiilor privind evenimentele publice în Legea nr. 26/2008 privind întrunirile**  În etapa de elaborare a proiectului de lege, a fost analizată opțiunea integrării dispozițiilor privind organizarea și desfășurarea evenimentelor publice în Legea nr. 26/2008 privind întrunirile. Această opțiune a fost considerată inoportună din următoarele motive fundamentate juridic și funcțional.  Diferență de natură juridică între întruniri și evenimente publice - Legea nr. 26/2008 reglementează întrunirile ca formă de exprimare colectivă a opiniilor, garantată de art. 11 din Convenția Europeană a Drepturilor Omului. În schimb, evenimentele publice vizate de proiectul de lege nu presupun acest element esențial de exprimare, dar includ activități cu caracter cultural, religios, sportiv, comercial sau de divertisment, care au alte finalități decât manifestarea convingerilor civice sau politice.  Spre deosebire de întruniri, evenimentele publice pot implica acțiuni comerciale, bilete de acces, consum de produse, utilizarea infrastructurii temporare, cerințe de autorizare, amenajări scenotehnice și responsabilități sporite pentru organizator. Aceste elemente presupun un regim procedural adaptat specificului fiecărui tip de eveniment, inclusiv obligații de coordonare și evaluare de risc.  Menținerea separată a celor două reglementări permite o mai bună claritate juridică în aplicarea legii. Încercarea de a integra evenimentele publice în cadrul Legii nr. 26/2008 ar conduce la o aglomerare normativă, cu riscul aplicării eronate a regimului juridic aferent întrunirilor la evenimente care nu urmăresc scopuri civice sau politice.  În majoritatea statelor europene, inclusiv România, Germania, Franța, Polonia, legislația prevede reglementări separate pentru întruniri publice și pentru evenimente de altă natură (sportive, religioase, culturale). Această abordare permite o administrare eficientă, proporțională și predictibilă a manifestărilor publice, în funcție de specificul fiecărei categorii.  Reglementarea evenimentelor publice printr-un act normativ distinct permite o mai bună adaptare la evoluțiile sociale, tehnologice și de securitate, fără a afecta cadrul normativ al întrunirilor pașnice.  **În concluzie**, soluția normativă propusă – adoptarea unei legi speciale privind organizarea și desfășurarea unor evenimentelor publice – răspunde atât exigențelor de claritate și calitate a legii, cât și necesității de evitare a confuziilor, suprapunerilor și ingerințelor nejustificate în exercitarea drepturilor fundamentale. Această soluție permite instituirea unui regim juridic proporțional, previzibil și diferențiat, adaptat nevoilor reale ale societății și organizatorilor de evenimente. |
| **4. Analiza impactului de reglementare** |
| 4.1. Impactul asupra sectorului public |
| Adoptarea proiectului de lege va avea un impact pozitiv, pe termen mediu și lung, asupra sectorului public, în special asupra autorităților administrației publice locale și a subdiviziunilor Ministerului Afacerilor Interne. Proiectul nu implică modificări structurale ale autorităților publice existente, dar determină o remodelare a proceselor de cooperare între instituții și o clarificare a responsabilităților în organizarea și supravegherea evenimentelor publice.  **a) Distribuirea sarcinilor și atribuțiilor**  Proiectul de lege propune delimitarea clară a funcțiilor și responsabilităților între:   * organizatorii evenimentelor publice (inclusiv agenți economici); * autoritățile administrației publice locale, în special în procesul de notificare; * Ministerul Afacerilor Interne, prin Inspectoratul General al Poliției și Inspectoratul General de Carabinieri, în ceea ce privește participarea la planificarea și monitorizarea măsurilor de ordine publică.   Această distribuție clară evită dublarea competențelor și reduce riscul conflictelor instituționale, inclusiv, se promovează utilizarea unui model cooperativ între autorități și sectorul privat.  **b) Reingineria proceselor instituționale**  Proiectul de lege introduce un proces uniform de notificare și evaluare a riscului evenimentelor, ceea ce va conduce la:   * optimizarea fluxurilor de lucru între autoritățile publice și organizatori; * utilizarea criteriilor obiective pentru clasificarea riscurilor, reducând arbitrarul decizional; * promovarea digitalizării documentației (notificări, planuri de securitate etc.), în corelare cu eforturile de transformare digitală a administrației.   **c) Consolidarea capacităților instituționale**  Aplicarea proiectului de lege nu necesită alocări bugetare pentru noi structuri sau funcții în cadrul MAI ori al APL, însă va impune:   * pregătirea personalului pentru aplicarea criteriilor de risc și evaluarea documentației; * adaptarea procedurilor interne pentru asigurarea unei reacții rapide în cazul evenimentelor cu risc ridicat; * coordonare cu serviciile de pază și cu organizatorii, în baza planului de securitate.   Pe termen lung, se estimează că uniformizarea procedurilor va reduce solicitările ad-hoc adresate MAI și autorităților publice și permite o gestionare mai eficientă a resurselor umane și logistice.  **d) Reformă instituțională**  Proiectul de lege nu prevede crearea, dizolvarea sau reorganizarea instituțiilor publice. Reformele instituționale sunt funcționale și procedurale, dar nu implică reforme structurale.  **e) Estimarea volumului de activitate**  Volumul de activitate suplimentar pentru autoritățile implicate este moderat și va fi absorbit în limitele actuale ale efectivului de personal. Nu se preconizează suplimentarea personalului, însă este necesară:   * elaborarea unui ghid metodologic de aplicare a legii; * instruirea personalului APL și MAI privind noile proceduri și formulare standardizate; * desemnarea unor persoane responsabile pentru recepționarea notificărilor și coordonarea locală a măsurilor de ordine.   **f) Relevanța UE**  În contextul alinierii la bunele practici europene privind guvernanța evenimentelor publice, se constată că reforma procedurală propusă este în deplină concordanță cu tendințele europene, fără a impune restructurări instituționale sau cheltuieli suplimentare.  Pe termen mediu și lung, implementarea acestui proiect de lege va contribui la optimizarea utilizării resurselor sectorului public și la reducerea riscurilor asociate evenimentelor publice, asigurând totodată respectarea drepturilor și libertăților fundamentale ale cetățenilor și asigurarea ordinii și securității publice. |
| 4.2. Impactul financiar și argumentarea costurilor estimative |
| Implementarea prevederilor proiectului de lege nu implică alocări bugetare suplimentare din bugetul de stat sau din bugetele autorităților administrației publice locale. Eforturile financiare necesare pentru aplicarea legii sunt limitate, distribuite gradual și absorbite din resursele disponibile, fără a necesita crearea unor instituții noi sau restructurări instituționale.  **a) Costuri și economii estimate**  Costurile potențiale se referă în principal la:   * adaptarea procedurilor interne și instruirea personalului autorităților competente (APL, MAI, Poliție, Carabinieri); * elaborarea ghidurilor metodologice și modelelor de documente (formulare de notificare, planuri de securitate etc.); * organizarea sesiunilor de instruire și informare pentru organizatorii de evenimente publice; * dezvoltarea și operarea unei evidențe electronice a notificărilor și clasificărilor de risc (eventual prin integrarea cu platformele existente ale autorităților publice).   Totodată, aplicarea prevederilor va genera, în perspectivă:   * economii bugetare indirecte prin prevenirea incidentelor, intervenții costisitoare și afectarea infrastructurii publice; * reducerea sarcinilor necoordonate asupra forțelor de ordine, prin stabilirea de responsabilități clare pentru organizatori și organizațiile private de pază; * creșterea eficienței administrative în gestionarea manifestărilor publice de amploare.   **b) Estimarea impactului financiar**  Având în vedere caracterul general de reglementare procedurală și organizatorică, proiectul nu implică costuri recurente pentru autoritățile publice centrale și locale. Se estimează că eventualele cheltuieli inițiale (legate de instruiri și elaborarea normelor de aplicare) vor fi moderate, în limita bugetelor aprobate anual și fără impact asupra cadrului bugetar pe termen mediu.  Pentru componenta de instruire și adaptare a proceselor interne, costurile pot fi susținute:   * din alocațiile prevăzute în bugetele instituțiilor implicate (MAI, autorități locale); * prin proiecte susținute de partenerii de dezvoltare internaționali, inclusiv prin sprijin UE în contextul armonizării legislației. * contribuții voluntare ale organizatorilor sau structurilor asociative din domeniul evenimentelor publice (pentru ghiduri sau instruiri).   **c) Relevanța UE**  Deși proiectul de lege nu transpune direct un act normativ al Uniunii Europene, el se aliniază la bunele practici europene (ex. România – Legea nr. 4/2008) și este parte a procesului de armonizare progresivă a standardelor de siguranță publică și guvernanță participativă, ceea ce poate justifica eventuale investiții externe orientate către capacitățile instituționale și digitale.  **e) Lipsa unor cheltuieli directe pentru cetățeni**  Implementarea proiectului de lege nu generează costuri directe suplimentare pentru cetățeni, iar responsabilitățile financiare revin organizatorilor de evenimente, proporțional cu natura și amploarea activităților desfășurate.  ***În concluzie*,** se apreciază că impactul financiar asupra bugetului public național este redus și poate fi acoperit din bugetele curente ale instituțiilor implicate și nu necesită alocări bugetare suplimentare pentru punerea în aplicare a prevederilor proiectului de lege. |
| 4.3. Impactul asupra sectorului privat |
| Proiectul de lege are un impact moderat și diferențiat asupra sectorului privat, în special asupra următoarelor categorii de agenți economici:   1. **Organizatorii de evenimente publice** (agenții de producție, companii de evenimente, structuri private implicate în promovarea culturală, sportivă, religioasă sau comercială):    * Se instituie cerințe suplimentare legate de notificare, planificarea măsurilor de ordine publică și în unele cazuri, contractarea serviciilor de pază și supraveghere.    * Aceste obligații sunt proporționale cu dimensiunea, durata și gradul de risc al evenimentului, neaplicându-se în mod uniform tuturor evenimentelor.    * Pentru evenimente de mică amploare, fără risc, regimul este simplificat și nu presupune sarcini financiare sau administrative relevante. 2. **Companiile de pază și protecție licențiate**:    * Se estimează un impact economic pozitiv, prin creșterea cererii pentru serviciile de pază autorizată, inclusiv pentru personal specializat în domeniul sportiv sau cultural (ex. stewarzi de securitate).    * Acest fapt poate contribui la profesionalizarea domeniului și la consolidarea colaborării dintre sectorul privat și autoritățile de ordine publică. 3. **Operatorii economici care oferă infrastructură pentru evenimente publice**:    * Reglementările clarifică obligațiile în cazul desfășurării evenimentelor pe teritoriile administrate de persoane juridice (centre comerciale, săli private, arene etc.), stabilind condițiile de notificare și responsabilitățile organizatorului.    * Această claritate normativă este de natură să reducă riscurile de conflict sau dublă rezervare a aceluiași spațiu. 4. **Furnizorii de echipamente tehnice și tehnologii de supraveghere**:    * Cerințele minime privind supravegherea video pentru evenimentele cu risc mediu și ridicat pot stimula investițiile în echipamente moderne de securitate, deschizând noi oportunități comerciale în domeniul tehnologiilor de monitorizare.   ***În concluzie,*** impactul asupra sectorului privat este pozitiv pentru anumite categorii (servicii de pază, echipamente tehnice) și moderat pentru organizatorii de evenimente, fără a crea bariere disproporționate. Reglementările sunt proporționale și diferențiate în funcție de riscuri și mărimea evenimentului, ***iar unele sarcini deja existau în practică, fiind formalizate doar juridic.***  În lipsa reglementării propusă, organizatorii rămân expuși incertitudinii administrative, riscuri legate de responsabilitatea pentru incidente, iar autoritățile nu dispun de instrumente legale coerente pentru prevenirea și combaterea incidentelor în cadrul evenimentelor publice.  **Opțiunea preferată** – adoptarea unui act normativ distinct privind organizarea și desfășurarea evenimentelor publice – presupune anumite costuri de conformare pentru sectorul privat, diferențiate în funcție de tipul și nivelul de risc al evenimentului. Aceste costuri pot fi clasificate astfel:  **1. Costuri de conformare sub formă de plăți**   * Servicii contractate: organizatorii de evenimente cu grad de risc mediu sau ridicat vor contracta servicii specializate de pază și, în unele cazuri, de supraveghere video. * Estimare: pentru evenimentele mari, aceste costuri pot varia între 3.000 și 50.000 lei, în funcție de numărul de participanți, durata și locația evenimentului. * Reduceri de costuri: pentru evenimentele de mică amploare, cu risc scăzut sau fără risc, regimul este simplificat, neimpunând costuri directe de acest tip.   **2. Costuri de conformare substanțiale**   * Investiții în infrastructură temporară și echipamente: doar pentru operatorii care desfășoară evenimente în spații proprii sau în perimetre închise (ex: stadioane, săli, arene), pot apărea cerințe de dotare minimă cu sisteme de supraveghere video ***acolo unde acestea există deja*.** * Estimare: pentru locațiile care dispun deja de infrastructură tehnică, nu se impun investiții suplimentare, dar nu este o cerință impusă universal prin proiect.   **3. Costuri de conformare administrative**   * Notificarea evenimentului și coordonarea măsurilor de siguranță: organizatorii de comun cu structurile de forță din cadrul MAI vor trebui să elaboreze un plan de securitate, să desemneze responsabilul de ordine și să colaboreze cu autoritățile. * Estimare: pentru majoritatea evenimentelor, costurile administrative constau în timp alocat, consultanță logistică și eventuale taxe aferente avizării în locațiile care o solicită. * Simplificare: notificarea este standardizată, fără taxe suplimentare, și nu este necesară pentru anumite categorii de evenimente în spații proprii, reducând astfel birocrația.   ***În concluzie,*** proiectul instituie un sistem diferențiat de obligații, proporțional cu riscurile și specificul activității desfășurate. Costurile de conformare sunt predictibile, rezonabile și reflectă deja practica actuală a organizatorilor. Totodată, prin clarificarea regimului juridic și a obligațiilor, proiectul contribuie la reducerea riscurilor juridice și financiare pentru operatorii privați.  Pentru opțiunea alternativă (integrarea în Legea nr. 26/2008), costurile ar fi fost indirect mai mari, din cauza lipsei unui cadru procedural clar pentru evenimentele cu componente comerciale sau tehnice, ceea ce ar fi generat incertitudine și aplicare neuniformă.  Mai jos este detaliată estimarea costurilor de conformare sub formă de plăți pentru organizatorii de evenimente publice, în baza proiectului de lege. Aceasta include noile tipuri de cheltuieli, modificările posibile și estimarea impactului.   |  |  |  |  | | --- | --- | --- | --- | | Categorie de cost | Plată nouă/modificare | Entități afectate | Mărimea plății (estimare MDL) | | Servicii de pază specializată | Plată nouă | Organizatori de evenimente | 3000–30000 | | Echipamente de control și acces (numai în cazul în care urmează a fi procurate) | Plată nouă | Organizatori de evenimente | 5000–50000 | | Plan de securitate (consultanță) | Plată nouă | Organizatori de evenimente | 2000–15000 |   Proiectul de lege conține prevederi gradate în funcție de riscul evenimentului (art. 11), astfel încât cerințele aplicabile organizatorilor să fie proporționale și diferențiate:   * Nu toate evenimentele presupun aplicarea măsurilor suplimentare; * Organizatorii pot colabora în comun pentru contractarea de servicii (de exemplu, pentru festivaluri comune); * Autoritățile locale pot facilita asistență logistică, în baza planurilor de cooperare interinstituțională.   Această abordare urmărește limitarea poverii administrative și financiare asupra mediului de afaceri, în special asupra agenților economici și organizațiilor fără scop lucrativ, asigurând în același timp standarde minime de siguranță publică.  **Măsuri de minimizare a poverii administrative:**   * Cerințele administrative sunt diferențiate în funcție de riscul evenimentului, conform art. 11; * S-a păstrat procedura de notificare (nu autorizare) pentru evenimentele publice, reducând barierele birocratice; * Se promovează utilizarea de formulare standardizate, proceduri electronice și cooperare interinstituțională; * Obligațiile de raportare sunt minime și limitate la cazuri de incident sau evaluare post-eveniment.   **Pentru a evita impactul disproporționat, proiectul de lege conține următoarele soluții:**   * Diferențierea obligațiilor în funcție de riscul evenimentului (art. 11): agenții economici care organizează evenimente de mică amploare sunt scutiți de obligații suplimentare; * Excluderea de la notificare a evenimentelor cu sub 50 de participanți (art. 5 alin. (6)); * Simplificarea procedurii de notificare și comunicare – fără autorizare, fără avize suplimentare pentru evenimentele publice; * Posibilitatea colaborării între organizatori pentru costuri partajate privind logistica și securitatea; * Sprijin consultativ oferit de APL și forțele de ordine din cadrul MAI la planificare.   Proiectul de lege nu introduce reglementări care să afecteze direct principiile concurenței loiale pe piață, iar impacturile identificate sunt analizate conform celor patru tipuri de efecte potențiale:  **Limitarea numărului sau a categoriilor de întreprinderi**   * Proiectul de lege nu acordă drepturi exclusive unor entități economice; * Proiectul de lege nu instituie un regim de licențiere obligatoriu pentru activitatea de organizare a evenimentelor publice; * Proiectul de lege nu impune bariere geografice sau sectoriale.   **Limitarea capacității întreprinderilor de a concura**   * Proiectul de lege nu stabilește prețuri sau plafoane tarifare pentru servicii de organizare; * Proiectul de lege nu limitează metodele de promovare sau marketing; * Proiectul de lege nu impune standarde tehnice arbitrare care favorizează anumite întreprinderi.   **Reducerea motivației de a concura**   * Proiectul de lege nu creează un regim de reglementare sau de asociere profesională care să limiteze concurența; * Proiectul de lege nu prevede publicarea de date sensibile privind costurile sau structura economică a organizatorilor; * Proiectul de lege nu conține scutiri sectoriale de la normele generale privind concurența.   Prin urmare, nu sunt identificate riscuri de restrângere a inițiativei concurențiale.  **Limitarea alegerii și informării consumatorilor**   * Proiectul de lege nu limitează libertatea publicului de a alege între organizatori; * Proiectul de lege nu impune sisteme de autorizare exclusivistă care să reducă accesul consumatorilor la o varietate de oferte; * Proiectul de lege nu generează bariere de mobilitate sau de informare.   ***În concluzie,*** proiectul de lege va avea un impact pozitiv asupra sectorului privat, în special prin profesionalizarea și digitalizarea activităților din domeniul organizării evenimentelor. Totodată, este necesar ca autoritățile locale și centrale să monitorizeze aplicarea diferențiată a cerințelor în funcție de riscul și tipul evenimentelor publice, pentru a preveni efectele disproporționate asupra agenților economici. |
| 4.4. Impactul social  Proiectul de lege reglementează modalitatea de organizare și desfășurare a evenimentelor publice, altele decât întrunirile, acest fapt va avea impact asupra comunității, iar organizarea târgurilor, concertelor, sărbătorilor naționale și tradiționale vor avea o reglementare strictă.  Totodată, proiectul vine să interzică evenimentele publice, altele decât întrunirile, prin care se urmărește (...) instigarea la acțiuni violente pe motive de prejudecată, (...) instigarea la discriminare pe motive de prejudecată.  Prevederile proiectului de lege va avea un impact social pozitiv asupra populației, asigurând un mediu mai sigur pentru desfășurarea evenimentelor publice. Printre principalele efecte benefice se numără:   * Măsurile impuse prin lege vor contribui la reducerea riscurilor asociate evenimentelor publice, protejând participanții de eventuale incidente. * Clarificarea procesului de organizare va încuraja desfășurarea unui număr mai mare de evenimente culturale, sportive și divertisment. * Implementarea noilor norme va genera oportunități de angajare în sectoarele organizării de evenimente, securității private și logisticii aferente, precum și crearea de locuri de muncă; * Măsurile de securitate și regulile clare privind organizarea evenimentelor publice vor contribui la reducerea accidentelor și incidentelor în cadrul acestora. * Îmbunătățirea capacității de prevenire, gestionare și intervenție în cazul incidentelor care pot surveni în contextul evenimentelor publice, în special a celor cu risc mediu sau ridicat; * Sporirea capacității autorităților de a adopta măsuri proporționale și justificate, evitând abuzurile sau intervențiile excesive; * Crearea unui mecanism eficient de colaborare instituțională între administrația publică locală, forțele de ordine și organizatori.   În concluzie, proiectul de lege va contribui semnificativ la îmbunătățirea calității vieții cetățenilor, oferind un cadru reglementat care să permită desfășurarea evenimentelor publice într-un mod sigur, organizat și accesibil pentru toți.  Spre exemplu tragedia din Clubul Colectiv (România, 2015) sau incidentul armat din Muntenegru (Cetinje, 2022) demonstrează în mod clar că lipsa unor obligații legale clare, atât pentru organizatori, cât și pentru autoritățile competente, poate genera riscuri majore pentru viața și siguranța participanților la evenimentele publice. Proiectul de lege propus urmărește să prevină astfel de situații prin instituirea unui cadru normativ coerent, predictibil și adaptat riscurilor specifice fiecărui tip de eveniment.  4.4.1. Impactul asupra datelor cu caracter personal  Proiectul în cauză nu va avea impact asupra datelor cu caracter personal.  4.4.2. Impactul asupra echității și egalității de gen  Proiectul de act normativ urmărește asigurarea drepturilor și obligațiilor egale pentru oricine intenționează să organizeze, să desfășoare sau să participe la un eveniment public, indiferent de criteriile protejate deținute, specificate în art. 1 al Legii nr. 121/2012 cu privire la asigurarea egalității, iar implementarea acestuia va contribui la promovarea echității și egalității de gen prin măsuri care asigură acces egal și protecție pentru toți cetățenii, indiferent de gen.  În concluzie, acest proiect de lege va contribui la crearea unui mediu incluziv și sigur pentru toate categoriile sociale, asigurând respectarea principiilor egalității de gen și promovarea echității în participarea la evenimente publice. |
| 4.5. Impactul asupra mediului |
| În proiectul de lege este specificată posibilitatea utilizării de către organizatorii evenimentelor publice a oricăror mijloace sonore de amplificare a sunetului, cu respectarea limitelor admise de poluare fonică.  Totodată, conform proiectului, organizatorii evenimentelor publice pot monta construcții temporare (scene, gherete, pavilioane, garduri etc.), fiind obligați să ia măsurile necesare (...) pentru a nu provoca pagube mediului.  Promovarea unor măsuri de reducere a utilizării obiectelor pirotehnice, a plasticului de unică folosință și a altor articole poluante în cadrul evenimentelor publice. |
| 4.6. Alte impacturi și informații relevante |
| Se consideră că, odată cu stabilirea unui cadru legal clar și concis privind organizarea și desfășurarea evenimentelor publice, se va facilita procesul de organizare și desfășurare a activităților culturale, sportive, divertisment, iar fiecare organizator, participant, reprezentant al administrației publice locale și al forțelor de ordine își vor cunoaște obligațiile în procesul organizării și desfășurării evenimentelor publice. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Prezentul proiect nu presupune armonizarea legislației naționale la prevederile legislației Uniunii Europene. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil. |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional şi Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, anunțul de inițiere a elaborării proiectului a fost plasat pe platforma guvernamentală [www.particip.gov.md](http://www.particip.gov.md) și  La fel, proiectul de lege a fost plasat pentru consultări publice pe pagina web oficială a Ministerului Afacerilor Interne [www.mai.gov.md](http://www.mai.gov.md) la compartimentul *Transparența/ Consultări publice* și este disponibil la link-ul:  [https://particip.gov.md/ro/document/stages/\*/12447](https://particip.gov.md/ro/document/stages/*/12447)  Totodată, prin demersul MAI nr. 38/1533 din 02 mai 2025, proiectul de lege a fost supus consultărilor publice cu organizatorii de evenimente publice și cu asociațiile de profil din domeniile organizării evenimentelor, care urmează a fi reglementate de prezenta lege, iar propunerile și obiecțiile înaintate au fost luate în calcul la definitivarea proiectului de lege.  Cu atât mai mult, la 27 mai 2025 a fost organizată ședința de consultare publică cu participarea parților interesate în cadrul căreia au fost discutate aspectele sensibile ale proiectului de lege, iar propunerile parvenite au fost luate în calcul la definitivarea proiectului de lege.  **Lista autorităților și instituțiilor care au avizat pozitiv proiectul fără obiecții și propuneri:**  1. Ministerul Muncii și Protecției Sociale;  2. Ministerul Dezvoltării Economice și Digitalizării;  **Lista autorităților și instituțiilor care au prezentat obiecții, propuneri sau recomandări:**  1. Ministerul Educației și Cercetării;  2. Ministerul Culturii;  3. Ministerul Sănătății;  4. Ministerul Afacerilor Externe;  5. Ministerul Finanțelor;  6. Ministerul Infrastructurii și Dezvoltării Regionale;  7. Consiliul Superior al Magistraturii;  8. Procuratura Generală;  9. Asociația Promo-Lex Centrul de Politici și Reforme;  10. Centrul de Resurse Juridice din Moldova (CRJM);  11. Avocatul Poporului;  12. Consiliul Pentru Egalitate;  13. Congresul Autorităților Locale din Moldova;  14. Primăria Chișinău.  **Concluziile grupului de lucru al Comisiei de stat pentru reglementarea activității de întreprinzător:**  *Evaluarea proiectului de act normativ*  *Concluzia*: Proiectul conține prevederi contradictorii cu principiile de reglementare a activității de întreprinzător.  *Evaluarea notei de fundamentare (analizei impactului de reglementare)*  *Concluzia:* Nota de fundamentare nu conține suficiente informații pentru a stabili de principiu necesitatea și oportunitatea intervenției și expune insuficient impactul soluțiilor propuse, astfel nota în mare parte nu corespunde cu cerințele metodologice prevăzute de Legea nr.100/2017 cu privire la actele normative.  Propunerile și obiecțiile parvenite din partea grupului de lucru al Comisiei de stat pentru reglementarea activității de întreprinzător au fost luate în considerare la definitivarea proiectului de lege și au fost reflectate în tabelul de sinteză a propunerilor și recomandărilor.  Procedura de avizare a fost realizată, iar autoritățile avizatoare au prezentat avizele. Suplimentar, autoritățile avizatoare au fost notificate la momentul expedierii proiectului de lege spre expertizare. Toate propunerile, recomandările și obiecțiile au fost compilate în sinteza propunerilor și recomandărilor. |
| **7. Concluziile expertizelor** |
| În conformitate cu expertiza anticorupție efectuată de către Centrul Național Anticorupție (raport de expertiză anticorupție nr. ELO25/10644 din 13.06.2025) s-a constatat că în procesul de promovare a proiectului, au fost respectate rigorile de asigurare a transparenţei decizionale statuate de prevederile art.8 lit.a)-d) al Legii nr. 239-XVI din 13 noiembrie 2008 privind transparenţa în procesul decizional. Nota informativă a proiectului a fost întocmită cu întrunirea exigențelor de tehnică legislativă statuate de prevederile art.30 lit.a)-f) al Legii cu privire la actele normative nr.100 din 22 decembrie 2017. Analiza prevederilor proiectului denotă unele deficiențe ce pot distorsiona procesele administrative reglementate și multiple riscuri aferente:  - insuficienței reglementării aspectelor procedurale ce țin de recepționarea notificării evenimentului public de către APL;  - utilizării formulelor permisive de reglementare a activității agenților publici;  Implementarea prevederilor propuse, poate contribui la realizarea interesului public vizat de proiect, fapt care nu este detrimentul interesului public general (în sensul prevăzut de prevederile Legii integrităţii nr.82 din 25 mai 2017), în condițiile respectării recomandărilor vizate de compartimentul.  În conformitate cu raportul de expertiză juridică Ministerul Justiției (nr. 04/1-6204 din 26.06.2025) a înaintat o serie de propuneri în privința proiectului, care vor fi luate în considerare la definitivarea proiectului de lege.  Prin urmare, toate propunerile și obiecțiile înaintate în procesul de expertizare au fost luate în considerare la definitivarea proiectului de lege și reflectate în tabelul de sinteză a propunerilor și recomandărilor. |
| **8. Modul de încorporare a actului în cadrul normativ existent** |
| Proiectul de lege se încadrează în cadrul normativ și aprobarea acestuia nu necesită modificarea altor acte normative, însă va necesita elaborarea și aprobarea actelor normative subsecvente privind evaluarea gradului de risc al evenimentelor publice și reglementări privind rolul Punctului național de contact pentru siguranța la competițiile sportive. |
| **9. Măsurile necesare pentru implementarea prevederilor proiectului actului normativ** |
| Nu este aplicabil. |

**Ministru Daniella MISAIL-NICHITIN**